text: Davant la presó dels Lledoners es farà un acte d'homenatge a les víctimes i els cossos de seguretat i emergències
  Manifestació de l'any passat a Barcelona
  Que el responsable polític de la resposta policíaca als atemptats del 17 d'agost de 2017 sigui a la presó per la seva tasca al capdavant de la Conselleria d'Interior és, sens dubte, una anomalia que enrareix l'aniversari dels atacs. És per això que un dels principals actes de record s'ha convocat davant la presó dels Lledoners, al Bages, on hi ha tancat el conseller Joaquim Forn.
  L'Assemblea Nacional Catalana homenatjarà avui a les 18.30 les víctimes dels atemptats i els cossos d'emergències, els Bombers i els Mossos d'Esquadra en un acte als Lledoners on prendrà la paraula l'esposa del conseller Forn, Laura Masvidal, i el president de la Generalitat Quim Torra. Masvidal va explicar que Forn, com també va dir el major dels Mossos d'Esquadra Josep Lluís Trapero, no vol ser protagonista de l'homenatge, perquè ho han de ser les víctimes.
  A l'acte, també hi parlaran representants d'entitats i organitzacions de la societat civil, entre els quals, la presidenta de l'ANC mateix, Elisenda Paluzie; el portaveu d'Òmnium Cultural, Marcel Mauri; i el president de l'Associació de Municipis per a la Independència, amb Josep Maria Cervera.
  Marxa silenciosa dels CDR
  Els Comitès de Defensa de la República (CDR) també han preparat dues marxes d'homenatge a les víctimes. Al matí han sortit des de la plaça Portal de la Pau de Barcelona i han pujat fins al principi de la Rambla. En un manifest, diuen que han fet l'homenatge 'per compartir el nostre dolor i la nostra solidaritat' amb les víctimes, amics i familiars, per 'fer palès el reconeixement a totes aquelles persones i col·lectius que van tenir una actuació exemplar' després de l'atemptat. I expliquen per què no participen en l'acte institucional: 'no volem compartir aquest homenatge amb un rei i uns polítics fariseus que passegen amb expressions consternades pels nostres carrers mentre venen armes a Aràbia Saudita, una dictadura que promou i encobreix grups terroristes'. A més, diuen que no ignoren 'els senyals que vinculen l'atemptat del 17 d'agost amb institucions de l'estat espanyol'.
  Els CDR expliquen que si han fet un homenatge diferenciat, no és per 'objectius polítics', sinó per dignitat. 'La dignitat d'un poble, d'una gent que surt al carrer per expressar els seus sentiments. Sentiments de ràbia, sí, per la terrible massacre que vam patir i per la miserable foscor que l'envolta que fa que, encara avui, no en puguem treure l'aigua clara'.
  A les 19 hores hi ha convoada una altra marxa silenciosa, que sortirà de la plaça de Catalunya de Barcelona.
  La CUP, que va explicar que considerava de fer un acte d'homenatge que denunciés el negoci de la guerra, finalment ha optat per afegir-se als actes dels CDR i no fer cap convocatòria pròpia.
  Cambrils inaugurarà demà un memorial per la pau
  L'Ajuntament de Cambrils ha preparat per a demà a les 10.30 un acte institucional de record al passeig Marítim, davant el club nàutic local. És allà on es va cometre l'atac que va causar la mort d'una dona i dels cinc gihadistes abatuts per agents dels Mossos d'Esquadra, a més d'haver ferit set persones de diversa consideració.
  Durant els dies posteriors a l'atemptat, diverses persones van deixar ofrenes i missatges en aquell punt, muntant un memorial espontani. Un any després, l'ajuntament inaugurarà un memorial permanent.
  A l'acte, hi participaran el president de la Generalitat, Quim Torra, el vice-president, Pere Aragonès, i els consellers Elsa Artadi, Miquel Buch, Ester Capella, Àngels Chacón, Damià Calvet, Chakir El Homrani i Josep Bargalló.
  També han confirmat l'assistència la ministra de Política Territorial i Funció Pública espanyola, Meritxell Batet, la delegada del govern espanyol a Catalunya, Teresa Cunillera, i els quatre subdelegats del govern espanyol a Catalunya. El president de l'Aragó, Javier Lambán, també hi serà com a mostra de condol per la víctima mortal, que era aragonesa, i el seu company, que va resultar ferit.